A TANÁCS HATÁROZATA
(2007. június 5.)
a görögországi túlzott hiány fennállásáról szóló 2004/917/EK határozat hatályon kívül helyezéséről
(2007/465/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 104. cikke (12) bekezdésére,
tekintettel a Bizottság ajánlására,
mivel:
(1)
A Tanács a 2004/917/EK tanácsi határozattal (1) - a Bizottságnak a Szerződés 104. cikke (6) bekezdése szerinti ajánlását követően - úgy határozott, hogy Görögországban túlzott hiány áll fenn. A Tanács megállapította, hogy az államháztartás hiánya 2003-ban a GDP 3,2 %-a volt, ami meghaladta a Szerződésben előirányzott, a GDP 3 %-ának megfelelő referenciaértéket, miközben a bruttó államadósság szintje a GDP 103 %-ának felelt meg, ami jóval meghaladja a Szerződésben előirányzott 60 %-os referenciaértéket. Több alkalommal felülvizsgálták a 2003. évi államháztartási hiányra és a bruttó államadósságra vonatkozó számadatokat. A legfrissebb adatok szerint a hiány a GDP 6,2 %-át, az adósság pedig a GDP 107,8 %-át tette ki.
(2)
2004. július 6-án a Szerződés 104. cikkének (7) bekezdésével és a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (2) 3. cikkének (4) bekezdésével összhangban a Tanács ajánlást intézett Görögországhoz azzal a céllal, hogy legkésőbb 2005-ig szüntesse meg a túlzott hiányt. Az ajánlást nyilvánosságra hozták.
(3)
A Tanács 2005. január 19-én a 2005/334/EK tanácsi határozatban (3), összhangban a 104. cikk (8) bekezdésével és a Bizottság ajánlása alapján, úgy határozott, hogy Görögország nem tett hatékony intézkedéseket a Tanácsnak a 104. cikk (7) bekezdése értelmében tett ajánlására. A Tanács 2005. február 17-én a 2005/441/EK tanácsi határozatban a Bizottság ajánlására úgy határozott (4), hogy a 104. cikk (9) bekezdésével összhangban felszólítja Görögországot a túlzott hiány megszüntetéséhez szükségesnek ítélt hiánycsökkentési intézkedések megtételére, és egy évvel, 2006-ra meghosszabbította a kiigazításra adott határidőt.
(4)
A Szerződés 104. cikke (12) bekezdésének megfelelően a túlzott hiány fennállásáról szóló tanácsi határozatot hatályon kívül kell helyezni, ha az érintett tagállamban a túlzott hiányt a Tanács véleménye szerint kiigazították.
(5)
A Szerződéshez csatolt, a túlzott hiány esetén követendő eljárásról szóló jegyzőkönyvvel összhangban a Bizottság biztosítja az eljárás végrehajtására szolgáló adatokat. A jegyzőkönyv alkalmazásának részeként az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról szóló, 1993. november 22-i 3605/93/EK tanácsi rendelet (5) 4. cikkével összhangban a tagállamoknak évente kétszer, nevezetesen április 1-jéig és október 1-jéig közölniük kell a költségvetési hiányra, az államadósságra és más kapcsolódó változókra vonatkozó adatokat.
(6)
Görögország 2007. április 1-jei jelentését és a Bizottság szolgálatainak 2007. tavaszi előrejelzését követően a 3605/93/EK rendelet 8 g. cikkének (1) bekezdésével összhangban a Bizottság (Eurostat) által közölt adatok alapján a következő következtetések vonhatók le:
-
az államháztartási hiány a 2004-es GDP 7,9 %-áról 2006-ban a GDP 2,6 %-ára csökkent, ami a 3 %-os GDP-referenciaérték alatt van. Ez megegyezik a stabilitási program 2005. évi aktualizált változatában meghatározott célkitűzéssel;
-
a bevételek és kiadások csaknem azonos mértékben járultak hozzá a 2005. évi 5,5 %-os hiányhoz képest a GDP csaknem 3 százalékpontos nominális kiigazításához. A GDP-hez viszonyítottan kifejezve az összes bevétel 1,5 százalékponttal nőtt, a GDP 0,5 százalékpontját kitevő közvetett adókkal. A fennmaradó százalékpontot a társadalombiztosítási járulékok és az egyéb bevételek - ideértve a tőkeátutalásokat (EU-átutalások) - növekedése teszi ki. Az összes kiadás a GDP-hez viszonyítva 1,25 százalékponttal csökkent, ennek vezérlője főként az elsődleges kiadások (a GDP 0,5 %-ával) és a kamatkiadások csökkenése (a GDP 0,25 %-a) volt. A tőkekiadások ugyancsak körülbelül a GDP 0,5 százalékpontjával csökkentek. Az egyszeri intézkedésekből származó bevételek a GDP 0,6 %-át tették ki. A strukturális egyenleg (azaz a ciklikus hatásoktól megtisztított egyenleg az egyszeri és más átmeneti intézkedések nélkül) javulása a becslések szerint 2006-ban a GDP 2,25 %-a. Ez jórészt megmagyarázza a GDP 2,3 %-ának megfelelő hiány-adósság korrekciót;
-
a Bizottság szolgálatainak 2007. tavaszi előrejelzése a hiány további, a GDP 2,4 %-ára történő csökkenését jelzi 2007-re. Ez megfelel a stabilitási program 2006. decemberi aktualizált változatában meghatározott, a GDP 2,4 %-át kitevő hivatalos hiánycélnak. A Bizottság szolgálatainak előrejelzése azonban a GDP 0,25 %-át kitevő, további egyszeri intézkedéseket, valamint a GDP körülbelül 0,25 %-át kitevő tartós kiadásmegtakarító intézkedéseket tartalmaznak, mindkettőt a Bizottság szolgálatai tavaszi előrejelzésének záró időpontjáig bejelentettek szerint, ami ezáltal nem tükröződött a 2006. decemberi hivatalos hiánycélban. Ennek ellenére a tavaszi előrejelzés 2007-re vonatkozó jelzése a célnál nem jobb, mivel ezen új intézkedések hatását kiegyenlítik mind az óvatosabb növekedési feltételezések és az a tény, hogy a 2007-re tervezett tartós intézkedések a Bizottság nézete szerint nem egyensúlyoznák ki teljesen az egyszeri bevételek csökkenését. A hiány az egyszeri intézkedések nélkül is a referenciaérték alatt lenne, a GDP 2,9 %-át tenné ki. A tavaszi előrejelzés 2008-ra politikai változások nélkül a GDP 2,7 %-ának megfelelő hiányt jelez a 2008-as egyszeri intézkedések figyelembevétele nélkül). Ez azt mutatja, hogy a hiánynak a GDP 3 %-a alá való csökkentése hitelt érdemlő és fenntartható módon történt. A strukturális egyenleg 2007-ben várhatóan körülbelül a GDP 0,25 százalékpontjával javul, 2008-ban pedig - politikai változások nélkül - egy csekély összeggel. Ezt annak szükségességéhez képest kell értékelni, hogy előrehaladást érjenek el a költségvetési helyzet középtávú célkitűzései felé, ami Görögország tekintetében a strukturális értelemben vett egyensúlyi helyzet;
-
az államadósság a 2004-es GDP 108,5 %-áról 2006-ban 104,5 %-ra csökkent, és a Bizottság szolgálatainak 2007. tavaszi előrejelzése szerint 2008-ra az adósságráta további, körülbelül a GDP 97,5 %-ára történő esése várható, ami még mindig jóval meghaladja a GDP 60 %-ának megfelelő referenciaértéket. Úgy tekinthető, hogy az adósságráta elégséges ütemben csökken a 60 %-os referenciaérték felé.
(7)
A görög statisztikai hatóságok javították eljárásaikat, ami a statisztikai eltérések jelentős csökkenését és az államháztartási adatok általánosan jobb minőségét eredményezte. A görög hatóságok elkötelezettek az államháztartási statisztikák javítását szolgáló cselekvési terv teljes körű végrehajtása mellett. Ennek eredményeként az Eurostat visszavonta fenntartásait a ténylegesen jelentett adatok minőségével kapcsolatban.
(8)
A Tanács véleménye szerint a görögországi túlzott hiány kiigazítása megtörtént, ezért a 2004/917/EK határozatot hatályon kívül kell helyezni,
ELFOGADTA EZT A HATÁROZATOT:
1. cikk
Az átfogó értékelésből az következik, hogy Görögországban a túlzott hiány kiigazítása megtörtént.
2. cikk
A 2004/917/EK határozat hatályát veszti.
3. cikk
Ennek a határozatnak a Görög Köztársaság a címzettje.
Kelt Luxembourgban, 2007. június 5-én.